פאבל צ'כוב

מקור

ג'ין רודנברי, יוצר "מסע בין כוכבים", רצה לכלול צוות שחקנים צעיר, כדי לפנות לקהל בגיל העשרה. בטרם החלה הפקת העונה השנייה של "מסע בין כוכבים: הסדרה המקורית", רודנברי ראיין את קניג, בהמלצת הבמאי יוסף פייבני. לאחר ליהוקו של קניג, רודנברי כתב מכתב למיכאיל זימיאמין, עורך פראבדה, והודיע לו על הופעת הבכורה של הדמות הרוסית; רשת NBC פירסמה הודעה לעיתונות המאשרת את הידיעה שפורסמה בפראבדה. קניג תמיד הכחיש את סיפור "המוצא הרוסי" ואמר שהדמות נוספה בתגובה לפופולריות של דייווי ג'ונס מהמאנקיז, והתסרוקת והמראה של הדמות הן התייחסות ישירה לכך. רודנברי ציין בעבר, בתזכיר שהעביר למנהל הליהוק שלו, את הרצון שיש לו לכלול בתוכנית מישהו שמזכיר את אחד מחברי הביטלס או המאנקיז.
בפרק "Amok Time", שהיה הפרק הראשון ששודר מהעונה השנייה, הייתה ההופעה הטלוויזיונית הראשונה של צ'כוב. ("Catspaw", הפרק הראשון שצולם בהשתתפות דמותו של צ'כוב, שודר רק כעבור כחודש, על מנת שיעלה בקנה אחד עם ליל כל הקדושים). בשל אילוצים תקציביים, הדמות לא הופיעה ב"מסע בין כוכבים: סדרת האנימציה".

תיאור הדמות

פאבל צ'כוב הוא צעיר ונאיבי, סג"ם שהופיע לראשונה על המסך בעונה השנייה של הסדרה המקורית כנווט האנטרפרייז. עם זאת, על פי סרט הקולנוע "מסע בין כוכבים 2: זעמו של חאן" נקבע כי הוא הוצב לשרת על האנטרפרייז מתישהו לפני התרחשות עלילת הפרק "Space Seed" מהעונה הראשונה, שכן חאן זוכר אותו בסרט. קניג התבדח שחאן זוכר את צ'כוב מהפרק מאחר שהוא שהה זמן רב מדי בשירותים, בהם חאן רצה להשתמש. בספר Adaptations: From Text to Screen, Screen to Text מאת דבורה קארטמל, אימלדה וויילהן מכנה את זיהויו של צ'כוב על ידי חאן, על אף שצ'כוב טרם הופיע כאשר צוות האנטרפרייז פגש בחאן לראשונה, כ"פליטת הפה הידועה לשמצה ביותר ברחבי מסע בין כוכבים". כמו כן, ידוע כי צ'כוב הצטרף אל האנטרפרייז לאחר הפרק "Mudd's Women", שכן הוא איננו מכיר את מאד בפרק "I, Mudd".
צ'כוב משמש כממלא מקומו של מר ספוק כקצין המדע על גשר הפיקוד, בעת הצורך. הקידום שלו לדרגת לוטננט בסרט "מסע בין כוכבים: הסרט" מביא איתו גם את העברתו מתפקידיו כקצין הטקטי וקצין הביטחון של הספינה. עד לתחילת האירועים המתרחשים במהלך הסרט "מסע בין כוכבים 2: זעמו של חאן", צ'כוב כבר מקודם לדרגת קומנדר ומשמש כקצין מבצעים על סיפון ספינת החלל רילאיינט (Reliant). בסרט, חאן נוניאן סינג משתמש ביצור אשר עוטף את קליפת המוח של צ'כוב, על מנת לשלוט בו ובקפטן שלו. צ'כוב מתגבר על השליטה המוחית של היצור, וחוזר לשמש כקצין הטקטי של האנטרפרייז למשך רגע השיא של הסרט - הקרב נגד חאן.
צ'כוב הוא שותפו של קפטן קירק בשימוש האסור בספינת החלל אנטרפרייז לצורך הצלתו של מר ספוק ("מסע בין כוכבים 3: החיפוש אחר ספוק"), אבל הוא מזוכה לבסוף ממעשיו ("מסע בין כוכבים 4: השיבה הביתה"). הוא משמש כנווט וקצין שני על סיפון האנטרפרייז במהלך האירועים המתרחשים במהלך הסרטים "מסע בין כוכבים 5: הגבול האחרון" ו-"מסע בין כוכבים 6: הארץ הלא נודעת". הופעתו הקולנועית האחרונה היא כאורח על סיפון האנטרפרייז-B בהפלגת הבכורה שלה ("מסע בין כוכבים: דורות").
הקריירה של צ'כוב נמשכת בסדרת ספרי "מסע בין כוכבים", אולם אלו אינן נחשבות לקאנון ביקום של "מסע בין כוכבים". בספרים שנכתבו על ידי ויליאם שאטנר צ'כוב מתקדם עד לדרגת אדמירל, ואף משרת מספר שנים כמפקד העליון של צי הכוכבים.

יקום המראה

ביקום המראה המתואר בפרק "Mirror, Mirror", צ'כוב זומם תחבולות ערמומיות המגייסות מספר אנשי צוות שיעזרו לו לרצוח את קירק ולהשתלט על האנטרפרייז. עם זאת, הוא בתורו נבגד על ידי אחד מאנשיו שלו, ונידון לעינויים ב-"תא הייסורים".

הפקות מעריצים

12 שנים לאחר "מסע בין כוכבים: דורות", וולטר קניג שב לגלם את דמותו של פאבל צ'כוב בסדרה "New Voyages", בהפקת מעריצים, בפרק "To Serve All My Days", בו אנדי בריי מגלם את צ'כוב הצעיר. קניג ישוב ויגלם את צ'כוב, פעם אחת ואחרונה, במיני סדרה "Star Trek: Of Gods and Men", אשר עלתה לאוויר לראשונה ב-22 בדצמבר 2007.